แก้กม.ล้มละลาย ลำดับสิทธิเจ้าหนี้
กรมบังคับคดีเตรียมแก้กฎหมายล้มละลาย ให้เชื่อม พ.ร.บ.หลักประกัน วางสิทธิชำระหนี้ของเจ้าหนี้ให้ชัดเจน
4 มิ.ย. 2559

กรมบังคับคดีเตรียมแก้กฎหมายล้มละลาย ให้เชื่อม พ.ร.บ.หลักประกัน วางสิทธิชำระหนี้ของเจ้าหนี้ให้ชัดเจน
น.ส.รื่นวดี สุวรรณมงคล อธิบดีกรมบังคับคดี เปิดเผยว่า จากการหารือกับธนาคารโลกเพื่อยกอันดับความยากง่ายในการทำธุรกิจในไทย (Ease of doing business) ทำให้กรมเตรียมจะปรับปรุง พ.ร.บ.ล้มละลายเพิ่มเติม เนื่องจากธนาคารโลกเห็นว่า พ.ร.บ.หลักประกันทางธุรกิจของไทยจะมีผลบังคับใช้ในวันที่ 4 ก.ค. 2559 จึงอยากเห็นความเชื่อมโยงระหว่าง พ.ร.บ.หลักประกันกับ พ.ร.บ.ล้มละลาย โดยเฉพาะลำดับการได้รับการชำระหนี้ของเจ้าหนี้มีหลักประกัน และเจ้าหนี้บุริมสิทธิ
“ปัจจุบันกฎหมาย 2 ฉบับ ไม่มีอะไรเกี่ยวโยงกัน จึงต้องหาทางเชื่อมโยง โดยเฉพาะสิทธิในการชำระหนี้ให้ชัดเจน เช่น หากมีบริษัทล้มละลาย เจ้าหนี้ที่มีหลักประกัน จะได้รับสิทธิชำระหนี้จาก พ.ร.บ.หลักประกัน แต่เจ้าหนี้จำนอง เจ้าหนี้จำนำ หากจะขอรับชำระหนี้ จะต้องใช้กฎหมายอื่นที่เกี่ยวข้อง ประเด็นของธนาคารโลก คือ จะมีการเรียงลำดับการได้รับชำระหนี้ของเจ้าหนี้แต่ละประเภทอย่างไร” น.ส.รื่นวดี กล่าว
นอกจากนี้ ยังมีประเด็นว่า ระหว่างกิจการของลูกหนี้เข้าสู่กระบวนการฟื้นฟูกิจการตามคำสั่งศาล เจ้าหนี้ที่มีหลักประกันจะมีช่วงพักชำระหนี้ยาวนานเพียงใด ซึ่งปัจจุบันกฎหมายไทยทำให้ช่วงพักชำระหนี้นานมาก คือเจ้าหนี้จะยังไม่ได้รับชำระหนี้จนกว่าบริษัทจะออกจากแผนฟื้นฟู ขณะที่ต่างประเทศช่วงพักชำระหนี้จะสั้นและได้รับชำระหนี้เร็ว
น.ส.รื่นวดี กล่าวว่า ปัจจุบันนักลงทุนต่างชาติที่จะมาลงทุนในไทยต้องการความชัดเจนว่า ถ้าดำเนินกิจการพลาดแล้วจะได้อะไรกลับคืนบ้าง ขณะที่ธนาคารโลกวางกรอบความยากง่ายในการทำธุรกิจ โดยดูกระบวนการที่ทำให้ประหยัด สะดวก ง่ายในการทำธุรกิจ